Rekord wink vir gewese Springbok-kaptein | Maroela Media
As hy Vrydag van die bank af vir die Bulls teen die Crusaders speel, sal hy nes Victor Matfield in 148 Superrugbywedstryde gespeel het.
Geen ander Suid-Afrikaner het dit meer kere reggekry nie, en Strauss kan eersdaags die alleenhouer van die rekord wees. Trouens, hy kan die eerste Suid-Afrikaner word wat 150 wedstryde in dié reeks agter sy naam kan skryf.
Vyf Nieu-Seelanders en vier Australiërs het al die 150-kerf bereik of verbygesteek. Wyatt Crockett (Crusaders) is die rekordhouer met 183 Superrugbywedstryde – en hy is nes Strauss Vrydag op die bank, en kan sy rekord verder opskuif.
Crockett (35) en Strauss (32) het albei hul buiging in die reeks in 2006 gemaak.
Al Crockett se wedstryde is vir die Crusaders gespeel; Strauss het by die Bulls begin, en is toe Cheetahs toe, vir wie hy 97 keer gespeel het voordat hy terug Pretoria toe is. Hy het die Bulls nou reeds 50 keer verteenwoordig.